UDHËZIM
Nr. 1, datë 9.1.2026

PËR PËRCAKTIMIN E RREGULLAVE TË BRENDSHME MBI EKZEKUTIMIN E VENDIMEVE GJYQËSORE TË FORMËS SË PRERË ME DEBITOR MINISTRINË PËRGJEGJËSE PËR TURIZMIN, KULTURËN DHE SPORTIN
 
[bookmark: _GoBack]Në mbështetje të pikës 4, të nenit 102 të Kushtetutës; të neneve 510, 589, të ligjit nr. 8116, datë 29.3.1996, “Kodi i Procedurës Civile të Republikës së Shqipërisë”, të ndryshuar; të ligjit nr. 152, datë 30.5.2013, “Për nëpunësin civil”, të ndryshuar; të pikës 2, të nenit 29, të ligjit nr. 90/2012, “Për organizimin dhe funksionimin e administratës shtetërore”; të neneve 43 e 54, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar; të ligjit nr. 10296, datë 8.7.2012, “Për menaxhimin financiar dhe kontrollin”, të ndryshuar, si dhe të vendimit të Këshillit të Ministrave nr. 512, datë 25.9.2025, “Për përcaktimin e fushës së përgjegjësisë shtetërore të Ministrisë së Turizmit, Kulturës dhe Sportit”,

UDHËZOJ: 

KREU I 
DISPOZITA TË PËRGJITHSHME

1. Qëllimi i këtij udhëzimi është përcaktimi i mënyrës së ekzekutimit të detyrimeve monetare që rrjedhin nga vendimet gjyqësore të formës së prerë, me debitor ministrinë përgjegjëse për turizmin, kulturën dhe sportin.
2. Ekzekutimi i vendimeve gjyqësore realizohet nga struktura përgjegjëse për financat:
a) me fondet buxhetore, të akorduara në ligjin vjetor të buxhetit përkatës, për ekzekutimin e vendimeve gjyqësore;
b) nga të ardhura të tjera, të siguruara nga ministria përgjegjëse për turizmin, kulturën dhe sportin, në bazë të legjislacionit përkatës, të cilat shërbejnë si burime financimi për vetë njësinë (nëse ka).
3. Struktura përgjegjëse për financat, çdo vit, parashikon fondet buxhetore të planifikuara për shpenzimet që do të kryejë institucioni për ekzekutimin e vendimeve gjyqësore të formës së prerë.
4. Struktura përgjegjëse për financat është përgjegjëse për dokumentimin e të gjitha transaksioneve financiare. Ajo, gjithashtu, garanton para miratimit të shkresave/urdhrave me karakter financiar ligjshmërinë, rregullshmërinë dhe respektimin e parimeve të ekonomicitetit, eficiencës dhe efektivitetit.
5. Struktura përgjegjëse për financat, me përparësi në vitet e ardhshme, planifikon fondet e nevojshme për shlyerjen e detyrimeve të mbartura, duke ndjekur procedurat përkatëse të planifikimit të fondeve buxhetore, të përcaktuara në aktet ligjore dhe nënligjore respektive.
6. Në procesin e shlyerjes së vendimeve gjyqësore, struktura përgjegjëse për financat zbaton parimin e përparësisë së detyrimeve më të hershme dhe/ose atyre të dhëna me ekzekutim të përkohshëm, sipas disponimit të gjykatës.

KREU II
PROCEDURAT DHE AFATET, LIDHUR ME EKZEKUTIMIN E VENDIMEVE GJYQËSORE

7. Për vendimet gjyqësorë të formës së prerë ose ato të dhëna me ekzekutim të përkohshëm, struktura përgjegjëse për këshillimin e çështjeve ligjore dhe gjyqësore, pas marrjes së kërkesës për ekzekutim të vendimit gjyqësor, kryen verifikimin e dokumentacionit shoqërues dhe plotësimit të kritereve ligjore. Nëse kërkesa për ekzekutimin e vendimit, e paraqitur vullnetarisht ose nëpërmjet shërbimit përmbarimor, nuk shoqërohet me dokumentacionin e nevojshëm ose nuk plotëson kriteret ligjore, i kërkohet kreditorit/shërbimit përmbarimor plotësimi i dokumentacionit dhe/ose kthehet përgjigje mbi shkaqet e refuzimit. Në rastet e pavlefshmërisë së titullit ekzekutiv dhe/ose kundërshtimit të veprimeve përmbarimore, veprohet sipas legjislacionit procedural në fuqi.
8. Pas verifikimit të dokumentacionit shoqërues dhe të plotësimit të kritereve ligjore, sipas pikës 7, vendimi gjyqësor i formës së prerë dhe dokumentacioni shoqërues i përcillen strukturës përgjegjëse për financat, brenda 5 (pesë) ditëve nga administrimi i kërkesës/praktikës përmbarimore apo dokumentacionit të plotësuar, për parashikimin e fondeve buxhetore për likuidim.
9. Me paraqitjen e kërkesës për ekzekutim nga shërbimi përmbarimor për detyrime monetare me vlera atipike ose të një rëndësie të posaçme, struktura përgjegjëse për këshillimin e çështjeve ligjore dhe gjyqësore paraqet pranë Gjykatës së Lartë, në përputhje me legjislacionin procedural në fuqi, kërkesën për pezullimin e ekzekutimit të vendimit gjyqësor të formës së prerë, duke njoftuar njëkohësisht edhe përmbaruesin gjyqësor.
10. Në rastet kur struktura përgjegjëse për financat do të kryejë ekzekutimin e vendimit gjyqësor të formës së prerë, nga ana e kreditorit/përmbaruesit gjyqësor duhet të jetë depozituar:
a) dokumenti që vërteton njoftimin e njësisë shpenzuese debitore për ekzekutimin vullnetar dhe/ose të detyruar të detyrimit dhe marrjen dijeni nga ana e saj;
b) vendimi gjyqësor, i cili, në kuptim të nenit 510 të Kodit të Procedurës Civile, konsiderohet titull ekzekutiv, sipas rastit, në origjinal ose i noterizuar.
11. Struktura përgjegjëse për financat, pas marrjes së dokumentacionit nga struktura përgjegjëse për këshillimin e çështjeve ligjore dhe gjyqësore, së bashku me kërkesën e miratuar për ekzekutimin e vendimit gjyqësor, sipas pikës 8, brenda 5 (pesë) ditëve nga administrimi i saj, kryen verifikimin e fondeve buxhetore dhe radhës së pagesës, sipas databazës së përcjellë nga struktura përgjegjëse për këshillimin e çështjeve ligjore dhe gjyqësore, dhe i paraqet nëpunësit autorizues propozimin për miratimin e kërkesës së pagesës, të shoqëruar me aktin financiar, në kuadër të ekzekutimit të vendimit gjyqësor të formës së prerë ose të dhënë me ekzekutim të përkohshëm.
12. Nëse kërkesa për ekzekutim lidhet me një vendim gjyqësor që parashikon rikthimin në punë të një ish-nëpunësi, pjesë e shërbimit civil, praktika i përcillet edhe strukturës përgjegjëse për burimet njerëzore. Kjo e fundit, pas marrjes dijeni, brenda afateve të parashikuara në aktet ligjore/nënligjore për shërbimin civil, njofton Sekretarin e Përgjithshëm dhe merr masat për caktimin e mbledhjes së Komisionit të Posaçëm për Shqyrtimin e Vendimeve Gjyqësore të Formës së Prerë, me qëllim shqyrtimin e kërkesës për ekzekutim.
13. Përjashtohen nga rregulli i përcaktuar në pikën 11, lidhur me radhën e kryerjes së pagesës:
a) ekzekutimi i vendimeve gjyqësore të formës së prerë, që urdhërohet nga titullari i institucionit/Sekretari i Përgjithshëm për rrethana lehtësuese të gjyqfituesve;
b) ekzekutimi i vendimeve gjyqësore të formës së prerë me objekt kthim page apo dëmshpërblim për largim nga puna, për gjyqfituesit që kanë mbushur moshën e daljes në pension pleqërie dhe për ata të cilëve u është ekzekutuar pjesërisht vendimi për rikthim në punë dhe ka mbetur për ekzekutim pjesa e kthimit të pagës;
c) për vendimet me objekt dëmshpërblim për largim nga puna apo kthim page të ish-punonjësve të institucioneve të varësisë (ekzekutimi kryhet nga vetë këto institucione, pas çeljes së fondit sipas parashikimeve ligjore);
d) kur kreditori paraqet kërkesë për shlyerjen e detyrimit deri në momentin e dorëzimit të kërkesës dhe heq dorë nga pjesa tjetër e ekzekutimit të vendimit të formës së prerë.
14. Në rastet kur struktura përgjegjëse për financat, me fondet buxhetore që ka në dispozicion, nuk është në gjendje të shlyejë detyrimin e plotë sipas vendimit gjyqësor, ajo njofton nëpunësin autorizues. Në informacionin e paraqitur, struktura përgjegjëse për financat parashtron mundësitë për ekzekutim, sa i takon vlerës dhe periodicitetit të pagesave.
15. Në çdo rast, pavarësisht parashikimeve të këtij udhëzimi, struktura përgjegjëse për financën zbaton me përparësi modalitetet e Udhëzimit të Këshillit të Ministrave nr. 1, datë 4.6.2014, “Për mënyrën e ekzekutimit të detyrimeve monetare të njësive të qeverisjes së përgjithshme në llogari të thesarit” dhe publikon grafikun e ekzekutimit të vendimeve gjyqësore në rastet e mungesës së fondeve buxhetore. Në këtë rast, struktura përgjegjëse për financën i kthen përgjigje kërkuesit/ përmbaruesit gjyqësor dhe/ose degës së thesarit përkatëse, duke vënë në dijeni edhe strukturën përgjegjëse për ndjekjen e proceseve gjyqësore, brenda afateve të përcaktuara në aktet ligjore/nënligjore.
16. Me kërkesën e strukturës përgjegjëse për financat dhe miratimin e nëpunësit autorizues, në rast të mungesës së fondeve buxhetore apo detyrimeve monetare me vlera atipike, struktura përgjegjëse për këshillimin e çështjeve ligjore dhe gjyqësore, në bazë të nenit 517 të Kodit të Procedurës Civile, i drejtohet gjykatës me kërkesë për ndarjen/shlyerje pjesore të detyrimit me fondet e vitit/viteve në vijim, duke bërë edhe njoftimin përkatës edhe pranë përmbaruesit gjyqësor.
17. Struktura përgjegjëse për këshillimin e çështjeve ligjore dhe gjyqësore mban dhe i komunikon periodikisht strukturës përgjegjëse për financat databazën e veçantë me të dhënat për vendimet gjyqësore të formës së prerë dhe ato të dhëna me ekzekutim të përkohshëm që përmbajnë detyrim monetar. Struktura përgjegjëse për financat përditëson databazën me përllogaritjet financiare të detyrimeve monetare, si dhe të dhëna dokumentare pas ekzekutimit të vendimeve gjyqësore të formës së prerë.

KREU III
DISPOZITA PËRFUNDIMTARE

17. Ngarkohet Drejtoria e Programimit, Hartimit, Harmonizimit të Kuadrit Rregullator, Drejtoria e Buxhetit dhe Menaxhimit Financiar, Drejtoria e Burimeve Njerëzore për zbatimin e këtij udhëzimi, si dhe Sektori i Arkiv-Protokollit për komunikimin e tij.
Ky udhëzim hyn në fuqi pas botimit në Fletoren Zyrtare.

MINISTËR I TURIZMIT, KULTURËS DHE SPORTIT
Blendi Gonxhja

